
AVIZ

asupra

proiectului de Lege privind aprobarea Ordonanţei de urgenţă a Guvernului nr.68/2013 pentru modificarea şi completarea Ordonanţei de urgenţă a Guvernului nr.189/2008 privind managementul instituţiilor publice de cultură
În conformitate cu prevederile art.95 şi 115 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, în procedură de urgenţă, cu proiectul de Lege privind aprobarea Ordonanţei de urgenţă a Guvernului nr.68/2013 pentru modificarea şi completarea Ordonanţei de urgenţă a Guvernului nr.189/2008 privind managementul instituţiilor publice de cultură, trimis cu adresa nr. PL-x 391 din 28 octombrie 2013, înregistrat cu nr.4c-11/1183 din 28 octombrie 2013.

Proiectul de lege a fost adoptat de Senat, în şedinţa din 21 octombrie 2013, în calitate de primă Cameră sesizată.

Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin.(9) pct.1 din Regulamentul Camerei Deputaţilor, republicat. 
Proiectul de lege are ca obiect de reglementare modificarea şi completarea Ordonanţei de urgenţă a Guvernului nr.189/2008 privind managementul instituţiilor publice de cultură, aprobată cu modificări şi completări prin Legea nr.269/2009, cu modificările ulterioare. Demersul legislativ vizează definirea contractului de management, redefinirea proiectului de management, lărgirea sferei de aplicabilitate a acestei forme de conducere şi pentru instituţiile publice de cultură finanţate exclusiv din venituri proprii, precum şi clarificarea unor noţiuni.

Potrivit prevederilor art.61 din Regulamentul Camerei Deputaţilor, republicat, Comisia juridică, de disciplină şi imunităţi a dezbătut iniţiativa legislativă în şedinţa din 6 noiembrie 2013.

Membrii Comisiei au examinat proiectul de lege supus avizării, expunerea de motive şi avizul favorabil cu observaţii şi propuneri al Consiliului Legislativ, aviz transmis prin adresa cu nr.615 din 26 iunie 2013.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea favorabilă a iniţiativei legislative.
În raport de obiectul şi conţinutul reglementării, proiectul de lege face parte din categoria legilor ordinare.

